
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti, 15 noiembrie 2022               

PL-x 520/2022            


                                                                                  4c-13/786/2022
AVIZ
asupra Proiectului de Lege privind aprobarea Ordonanţei de urgenţă a Guvernului nr.117/2022 pentru modificarea şi completarea Legii concediului paternal nr.210/1999
În conformitate cu prevederile art. 95 și 117 alin.(3) din Regulamentul Camerei Deputaților, republicat, cu modificările și completările ulterioare, Comisia juridică, de disciplină şi imunităţi a fost sesizată, spre dezbatere şi avizare, în procedură de urgență, cu Proiectul de Lege privind aprobarea Ordonanţei de urgenţă a Guvernului nr.117/2022 pentru modificarea şi completarea Legii concediului paternal nr.210/1999, trimis cu  adresa  nr. PL x 520 din 26 septembrie 2022 și înregistrat cu nr. 4c-13/786  din 27 septembrie 2022.
Conform dispoziţiilor art.75 alin.(1) din Constituţia României, republicată şi ale art. 92 alin. (9) pct.2 din Regulamentul Camerei Deputaţilor, republicat, Camera Deputaţilor este Cameră decizională.

Senatul a adoptat proiectul de lege în ședința din 19 septembrie 2022.   

Potrivit prevederilor art.62 din Regulamentul Camerei Deputaţilor, republicat, cu modificările și completările ulterioare, Comisia a dezbătut proiectul de lege în şedinţa din 15 noiembrie 2022.

Proiectul de lege are ca obiect de reglementare transpunerea unor dispoziţii din Directiva (UE) 2019/1158 a Parlamentului European şi a Consiliului din 20 iunie 2019 privind echilibrul dintre viaţa profesională şi cea privată a părinţilor şi îngrijitorilor şi de abrogare a Directivei 2010/18/UE a Consiliului. Potrivit expunerii de motive, proiectul vizează, printre altele: modificarea reglementărilor actuale în sensul acordării concediului paternal şi a indemnizaţiei aferente acestuia tuturor taţilor care au calitatea de salariat cu un contract de muncă sau un raport de muncă, încheiat conform legii şi eliminarea prevederilor care fac trimitere la calitatea de asigurat a titularului în cadrul sistemului asigurărilor sociale de stat, introducerea unei prevederi prin care se asimilează salariaţilor şi următoarele categorii de persoane: cu contracte din activitate sportivă, cu convenţii de muncă individuale (cooperaţiile), cu contract de mandate, cu contract de management, care desfăşoară activităţi ca urmare a unei funcţii de demnitate publică şi cu contracte de management şi de administrare, încheiate potrivit Legii nr.95/2006, extinderea duratei actuale a concediului paternal, de la 5 zile lucrătoare la 10 zile lucrătoare, completarea reglementărilor actuale privind interdicţia de concediere a salariatului pe perioada efectuării concediului paternal, introducerea de reglementări privind sancţiunile în cazul nerespectării prevederilor legislaţiei naţionale care transpun prevederile directivei, reglementarea obligaţiei autorităţilor de informare, atât a salariaţilor, cât si a angajatorilor în cuprinsul actului normativ, cu definirea institutiei/institutiilor care vor realiza informarea si modalitatea de realizare.

Membrii comisiei au examinat propunerea legislativă supusă avizării, expunerea de motive, avizul favorabil al Consiliului Legislativ și avizul favorabil al Consiliului Economic și Social.
În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea favorabilă a Proiectului de Lege privind aprobarea Ordonanţei de urgenţă a Guvernului nr.117/2022 pentru modificarea şi completarea Legii concediului paternal nr.210/1999.
În raport de obiectul şi conţinutul reglementării, proiectul de lege  face parte din categoria legilor organice. 

                       PREŞEDINTE,                                                SECRETAR,

                       Laura VICOL                                         László-Zsolt LADÁNYI 

Consilier parlamentar, Paul Şerban

